הנקת צמד | ליגת לה לצ'ה ישראל
פורסם בהנקת צמד
המונח הנקת צמד (tandem nursing) מתייחס להנקת שני ילדים שאינם תאומים. לרוב הנקת צמד איננה מתוכננת, מראש, וחוסר היכולת לתכנן ממשיך ומלווה היבטים שונים שלה. הנקת צמד הופכת לאפשרות כאשר אשה נכנסת להריון תוך כדי הנקה, ומסיבות שונות מעוניינת להמשיך להיניק את הילד הגדול גם לאחר לידת התינוק. הנקה בזמן הריון היא אפשרית ונשים עשויות לבחור בה כאשר התינוק היונק עדין צעיר וזקוק להנקה כמקור התזונה העיקרי שלו, או כשהפעוט היונק והאם רוצים להמשיך בשגרת ההנקה במהלך ההריון החדש. מכאן, האפשרות להמשך הנקת הילד הגדול לאחר לידת התינוק עשויה להיות טבעית וזורמת, אך גם עלולה לעורר קשיים ושאלות.
למעשה הנקת צמד לא ממש ניתנת לתכנון. היא תלויה ברצונותיהם ובצורכיהם של שלושה: – האמא והילד, וצרכים אלה לא תמיד ניתנים לחיזוי; ובצרכים של אדם חדש – התינוק שהצטרף למשפחה. גורמים רבים עשויים להשפיע, גופניים ונפשיים.
לפני הלידה – ציפיות ותוכניות
בהנקת צמד נוצרת מערכת יחסים בעלת שלושה קודקודים: אמא, פעוט ותינוק. הקשר בין כל שניים מהקודקודים – האם וכל אחד מהילדים, כמו גם הקשר בין שני הילדים עצמם – משפיע על המערכת כולה ועל המשך הנקת הצמד. כאמור, לא תמיד ניתן לצפות את מערכות היחסים העתידות להתקיים אחרי הלידה בין השלושה.
תחושותיה הגופניות ומצבי הרוח של האם גם הם גורם המשפיע על ההחלטה להיניק את השניים. מצבי הרוח של האם עשויים להשתנות מרגע לרגע. הם יכולים להתנדנד בין רצון להמשיך בהנקת צמד, לבין הרצון לגמול את הילד הבכור; בין תחושת שלווה וסבלנות לבין חוסר חשק ועצבנות; בין הרצון של האם להיניק ולחבק את שני הילדים לבין הרצון שאף אחד לא ייגע בגוף שלה; בין הנאה מהמצב לבין מתח הנגרם ממנו.
כל אלו הינם גורמים שיש לקחת בחשבון כאשר אשה מחליטה להיניק צמד, אך יש לזכור כי לא ניתן לתכנן או לצפות כמעט אף אחד מהגורמים הללו.
יש פעוטות אשר נגמלים מהנקה עוד בזמן ההריון, אך מבקשים להמשיך לינוק כאשר הם רואים את התינוק החדש יונק; ישנן נשים המתכננות שלא להמשיך להיניק את הילד הגדול, אך אחרי הלידה מרגישות אחרת; יש גם נשים המתכננות להמשיך להיניק את הפעוט, אבל מצבי הרוח שלהן, תחושותיהן הגופניות או העומס הרגשי מובילות אותן להחלטה לגמול את הפעוט.
מכיוון שגורמים כה רבים שאינם ניתנים לתכנון משפיעים על ההחלטה להיניק צמד, יש לבחון אחרי הלידה את מידת ההתאמה של הציפיות והתוכניות של האם למציאות החדשה. התבוננות כנה ורגישה במצב, הקשבה לצרכים של כל אחד מהשלושה וגמישות בקבלת ההחלטות יובילו למציאת הדרך המתאימה ביותר לכולם. אמא שלמה ובטוחה בדרכה תשפיע רוגע וביטחון על ילדיה, ולכן כדאי לאם להיות קשובה במיוחד לצרכיה, שלעתים נותרים אחרונים בסולם העדיפויות. ככל שהאם קשובה יותר לעצמה ובטוחה יותר בדרכה, כך גם תתאפשר גמישות גדולה יותר בהתנהלות של הנקת הצמד וכך יוכל לבוא על סיפוקו כל אחד מהשלושה.
בהנקת צמד יש לקחת בחשבון גם תגובות מהסביבה – הן הקרובה והן הרחוקה יותר. יש חשיבות לשיתוף האב ברגשות, בתהליכים ובהחלטות. אם האב מביע התנגדות להנקת צמד, ניתן לקיים איתו שיחה שקטה, ולברר מהם המניעים להתנגדות, והאם הם מבוססים על רגש או על ידע (או חוסר ידע). כמו בקונפליקטים אחרים הקשורים בגידול ילדים, חשוב לשמור על ערוצי תקשורת פתוחים, לשקף את רגשות הצד השני, ולנסות להגיע להסכמה המקובלת על כולם. כמו בהיבטים אחרים של הנקה וגידול ילדים, יש חשיבות גדולה לתמיכתו של האב בבת זוגו.
באשר לסביבה הרחוקה יותר, שקלי בינך לבין עצמך את מי את רוצה לשתף בהחלטות שלך ואת מי לא. כמו בהנקת פעוטות בכלל, לא תמיד הסביבה הרחוקה מודעת לכך שהפעוט יונק, ביחיד או בצמד. אינך חייבת לשתף את הסביבה בכל החלטה אישית שלך.
את יכולה להכין את עצמך מראש לתגובות שונות של אנשים. גם תגובות עוינות יכולות, במקרים מסוימים, להיות חלון הזדמנויות שיאפשר לך לחלוק את הידע והחוויות שלך עם הורים אחרים ועם אנשי מקצוע ולפתוח את עיניהם לתופעה, שאיננה נפוצה בחברה שלנו. אם גישה כזו אינה מתאימה לך, את יכולה לתחום את גבולותייך ולהבהיר שמדובר בהחלטה אישית שלך ושל משפחתך הקרובה, ואינך חייבת להגן עליה או להצדיק אותה באוזני אחרים.
הקולוסטרום הינו חומר מרוכז בעל ערך תזונתי גבוה, המכיל נוגדנים המיועדים לתינוק שרק נולד. כאשר הפעוט יונק מדי פעם, אין צורך בפעולות מיוחדות כדי שהתינוק יקבל את הקולוסטרום הנחוץ לו. אם הפעוט יונק לעתים תכופות, חשוב לתת לתינוק עדיפות אצל השד. אם לאמא יש עזרה בשבועות הראשונים, חשוב שהעוזרים יעניקו תשומת לב מרבית לפעוט, כדי שצרכיו של התינוק שרק נולד יסופקו.
מלאות היא מצב אופייני לימים הרביעי-חמישי לאחר הלידה, ולעתים היא מתפתחת לגודש, אם התינוק לא יונק מספיק כדי להקל עליה. הנקת צמד יכולה להקל במצב כזה (אם כי חשוב ראשית לברר שהתינוק נצמד היטב לשד ושההנקה מנוהלת כראוי).
יש פעוטות שאינם מוכנים לינוק כאשר השד גדוש ומלא, ומעדיפים לחכות עד שהשד יהיה “רך” ומוכר; אך לעתים יכול להיות הפעוט לגלות צורך מוגבר לינוק, וניתן לראות בכך יתרון בהקלה על הגודש ודרך טובה להתמודדות רגשית עם המצב החדש וקבלת התינוק החדש למשפחה.
היגיינה רגילה – מספקת. אין צורך לפעול בצורה מיוחדת לגבי היגיינת השד וההנקה כאשר מיניקים תינוק קטן ופעוט יחד. ההיגיינה הרגילה שהאם נוהגת בה יכולה בהחלט לענות על צרכים אלו. אם אחד מן היונקים חולה, אין צורך להגביל אותם לשד אחד לכל אחד, מכיוון שהיונק הבריא נחשף למחוללי המחלה בכל מקרה עקב שהותם של השניים באותה הסביבה.
צרכי האם – פיזיים ונפשיים – אמא המיניקה צמד עלולה לחוות תחושות רעב וצמא בעוצמות גדולות יותר מאשר כשהיא מיניקה ילד אחד. לכן כדאי לדאוג למשקה זמין ולחטיפים בריאים בהישג יד. הכנת והקפאת מאכלים לפני הלידה יסייעו גם כן בהתארגנות. על מנת שהאם תוכל לזכות בדי זמן מנוחה, חשוב שתסכים לקבל כמה שיותר סיוע בעבודות הבית מבני משפחה, חברים וכו’.
חשוב שהאם תגיע להנקת צמד מתוך בחירה, לאחר שבדקה את רגשותיה ושקלה אותם מול צורכי ילדיה. יש אמהות המרגישות טוב יותר כלפי הנקת צמד כאשר הן מיניקות את שני הילדים בו בזמן, וכך אין מרגישות שהן “כל היום מיניקות”. אחרות מוצאות שמהנה יותר להיניק כל ילד בנפרד, או לתת לילדים להחליט על פי צורכיהם, דבר המפחית את מצבי הקונפליקט. אם האימא מוצאת שהנקת צמד קשה לה או לא נעימה, חשוב שתמצא דרך חיובית והדרגתית לגמילה של היונק הבוגר יותר. סיוע ממדריכת לה לצ’ה, בטלפון או פנים אל פנים, יכול להקל ולהוות גורם תמיכה פעיל בתהליכים השונים העוברים על האם בהנקת צמד.
צורכי התינוק – אמא יכולה לחשוש שמא התינוק הצעיר לא מקבל מספיק חלב כאשר הוא מתחלק בשד עם אחיו הבוגר. רוב האמהות מוצאות שחשש זה אינו מוצדק, מכיוון שהחלב נוצר על פי ביקוש והצע, והן שופעות חלב בדיוק בהתאם לצורכיהם של צמד היונקים. מכיוון שהחלב משתנה במהלך היום והתינוק הקטן זקוק פיזית לחלב לצורך גדילתו, חשוב לא להגבילו לשד אחד, אלא לאפשר לו לינוק משני הצדדים. עדיף לאפשר לתינוק הקטן להיות הראשון שיונק במשך כמה הנקות לאורך היום. אם האם עדיין דואגת לכמות החלב שהתינוק מקבל, היא תוכל לעקוב אחר היציאות והחיתולים הרטובים שלו.
צורכי היונק הגדול יותר – תגובותיו של היונק הבוגר לכך שהוא מחלק את חוויית היניקה עם התינוק הצעיר ישתנו בהתאם לגיל, למזג האישי ולצורכי המציצה והיניקה שלו. האמא יכולה בדרך של ניסוי וטעייה ללמוד על דפוס ההנקה המתאים במצב החדש ליונק הבוגר, עד כמה ניתן להגבילו בהנקות לזמנים או למקומות מסוימים. חשוב שתיווצר שגרה חדשה כלשהי, על מנת שריקון החלב מהשד יהיה סדיר, כדי למנוע גודש או דלקות בשד.
תנוחות – הנקת צמד יונקים שאינו תאומים יכולה להיות קלה. הפעוט כבר מתורגל בתנוחות הנקה שונות וניתן להתרכז בהצמדת התינוק לשד ולצרף בהמשך ההנקה את הפעוט. כל תנוחה הנוחה לאם אפשרית, אך רוב האמהות מוצאות שהנחת התינוק בתנוחת-צד מפנה לפעוט מקום לינוק. אפשרות נוספת היא תנוחת ערסול, כשהפעוט נמצא באלכסון לתינוק ושעון על רגלי האם.
הצעות מעשיות: מנשא, תפקיד האבא, הנקת צמד בציבור. מנשא יכול לעזור מאוד לאמא המטפלת בתינוק שרק נולד ובפעוט. נשיאת התינוק, כשצרכיו מסופקים בקלות על ידי קרבה לאמו והנקה, יכולה להקל על הטיפול בפעוט, הזקוק לתשומת לב ובעל דרישות פיזיות גדולות יותר. לעתים התינוק יכול להפריע לפעוט והוא יכול להביע את רצונו להיות עם אמו בלבד ללא “שותפים”. תינוק קטן ה”מוחבא” במנשא יכול להקל על צרכיו הרגשיים של הפעוט. גם האב יכול לשאת במנשא האת התינוק או הפעוט (כדאי לוודא שהמנשא הקיים בבית מתאים גם לשימושו של האב) ויכול לשחרר את האם לטיפול בתינוק או בפעוט על פי הצורך. לתפקודו של האב חשיבות גדולה כאשר האמא מטפלת בתינוק החדש ובפעוט. פעילות משותפת, כמו טיולים מחוץ לבית, וחלוקת הנטל עוד לפני הלידה, יקלו על הפעוט לעזוב את האם ולתת לה את הזמן הדרוש להתאקלמות התינוק החדש במשפחה.
התמודדות נוספת העומדת בפני אמא המיניקה הנקת צמד היא הנקה בציבור. לעתים אמא תבחר להגביל את הפעוט היונק להנקות “ביתיות”, עוד לפני שהתינוק החדש נולד. הגבלה כזו אמנם תלויה בגילו של הפעוט, אך היא יכולה לפתור את סוגיית ההנקה בציבור. אמא המיניקה צמד בציבור עלולה למשוך תשומת לב גדולה יותר מאשר אמא המיניקה תינוק קטן בלבד, ויש אמהות שעשויות להירתע מכך. שימוש במנשא או באביזרים המיועדים לדיסקרטיות בהנקה יכול לעזור לאמא להיניק גם את הפעוט.
ההחלטה להיניק צמד יכולה להיות מלווה בתחילה במערבולת של רגשות. לא כל האמהות חשות רגשות בעוצמות כה חזקות, אך כאשר מעורבים רגשות עזים חשוב שהאם תזכה לאישור וללגיטימציה לרגשותיה. עם הזמן נוצר איזון חדש העונה על הצרכים של האם והצמד היונק, כל אחד לחוד וכולם יחדיו. החלטה על גמילה הדרגתית ואוהבת של הפעוט היונק יכולה להתקבל על ידי האם בכל שלב, וחשוב שגם לבחירה זו היא תקבל לגיטימציה מהקרובים אליה.
הנקת צמד דורשת יצירתיות, גישה חיובית ולא מעט חוש הומור, כמו גם נכונות לדעת לבקש ולקבל עזרה בזמן הנכון, מהקרובים אל האם ומגורמים מקצועיים ותומכים בתחום ההנקה.
Adventures in Tandem Nursing מאת הילארי פלאוור (Hilary Flower), הוצאת ליגת לה לצ’ה הבינלאומית, 2003.
The Breastfeeding Answer Book, ננסי מורבאכר (Nancy Mohrbacher) ואחרים, ליגת לה לצ’ה הבינלאומית, 2003.
16 בינואר 2014 להגיב